L’Udin al vinç la prime di campionât in cjase. Cun doi goi e une buine dose di soference la scuadre blancje e nere e fâs onôr al Stadi Friûl e si gjave vie dal ultin puest in classifiche.
La partide e tache inte maniere miôr. La scuadre di balon furlane e palese daurman une cierte supremazie terioriâl, e cjape sùù la iniziative e cussì e rive in curt a cjatâ la strade dal gol. Dopo trê minûts di zûc e rive la rêt segnade di Felipe, che si cjate tal puest just tal moment just e sui disvilups dal prin corner blanc e neri al fâs la robe juste: al tire in puarte e al jemple il sac daûr di Pelagotti.
Tai minûts seguitîfs l’Udin al è ancjemò pericolôs cuntune biele iniziative personâl di badu e cuntun tîr di De Paul. Tor de mieze ore e ven fûr la reazion dal Empoli, cun Saponara che in maniere discontinue al cjante e al puarte la crôs, cun sugjeriments pai compagns e cun conclusions in prime persone. Il dinamisim so e chel di Gilardino nol rive a puartâ l’Empoli sul un a un.
Ducj i doi a scugnin fâ i conts cun Karnezis, che in cinc minûts al fâs trê intervents di soremestri, confermant un altri viaç la sô cualitât. Cun di plui cuant che nol rive lui, al è il pâl a dî di no a Saponara.
Dopo di chest spetacul pirotecnic des bandis de puarte dal Udin, par fortune cence dams pai blancs e neris, la partide e cognòs une fase di polse, prime e dopo dal interval. Tal secont timp l’ecuilibri de sossedade al ven rot dome dopo vincj minûts:conclusion cul cjâf di Gilardino e ancjemò un altri meracul di Sant Orestis di Atene.
L’Empoli al prove a imbastî cualchi zuiade direzude di Croce e l’Udin si difint e al rispuint in cuintripît cun Perica, che in atac al è jentrât al puest di un Zapata pardabon flap e smamît. A passin i minûts, i ospits a restin in dîs, par vie de espulsion di Laurini che al fâs une jentrade brute e triste a dam di Perica, e juste ae fin, tai minûts al rive il gol dal atacant cravuat.
Une vitorie che e da ossigjen al Udin e ai siei tifôs, ma ancje une conferme dai tancj limits tecnics e tatics che la scuadre di mister Iachini e à, almancul par cumò. Vê un grant tant che Karnezis in puarte al è ben, ma nol è avonde par zuiâ, par segnâ e duncje par fâ risultât. Sperìn che la tornade di Thereau e un pôc di lavôr soredut su la fasse mezane, là che e varès di rivâ a meti un pôc di ordin la rivade di Kums, a fasin cressi pardabon la formazion blancje e nere.
fur_Latn fur_Latn fur_Latn fur_Latn fur_Latn fur_Latn fur_Latn